आईओएफटीसी अमेरिकाको मिचिगनमा
इन्टरनेसनल ओपन फ्रेन्डसिप तेक्वान्दो च्याम्पियनसिप (आईओएफटीसी) को १३ औं संस्करण अमेरिकाको इस्टर्न मिचिगन युनिभर्सिटीमा हुने भएको छ । ज्योति एभरेस्ट तेक्वान्दो डोजाङले आयोजना गर्ने 
प्रतियोगिता सन् २०२० को मे १ र २ तारिखमा हुनेछ । 
काठमाडौँ — इन्टरनेसनल ओपन फ्रेन्डसिप तेक्वान्दो च्याम्पियनसिप (आईओएफटीसी) को १३ औं संस्करण अमेरिकाको इस्टर्न मिचिगन युनिभर्सिटीमा हुने भएको छ । ज्योति एभरेस्ट तेक्वान्दो डोजाङले आयोजना गर्ने प्रतियोगिता सन् २०२० को मे १ र २ तारिखमा हुनेछ । प्रतियोगिता संयोजक लवप्रसाद गोर्खालीले आयोजनाको जिम्मेवारी मिचिगनले पाएकोमा खुसी व्यक्त गरे । पोर्टल्यान्डबाहेक पहिलोपल्ट अमेरिकाको अर्को राज्यमा आईओएफटीसी आयोजना हुन लागेको हो । आईओएफटीसीको केन्द्रीय कार्यालय रहेको पोर्टल्यान्डमा यसअघि ४ संस्करण आयोजना भइसकेको छ ।राखेपका तेक्वान्दो पूर्वप्रशिक्षकसमेत रहेका प्रतियोगिता संयोजक गोर्खालीले प्रतियोगितामा नेपाल, अमेरिका, फिलिपिन्स, अस्ट्रेलिया, अस्ट्रिया, क्यानाडा, पाकिस्तान, भारत, हङकङ, चीन, दक्षिण कोरिया, मेक्सिकोलगायत २५ राष्ट्रले भाग लिने पक्का भइसकेको जानकारी गराएका छन् । उनका अनुसार प्रतियोगितामा करिब सात सयभन्दा बढी खेलाडीको सहभागिता रहनेछ ।इन्टरनेसनल ओपन फ्रेन्डसिप तेक्वान्दो च्याम्पियनसिपमा सिनियर पुरुष र महिलाको समान आठ–आठ तौल समूहमा प्रतिस्पर्धा हुनेछ । यसैगरी, जुनियरतर्फ महिला र पुरुष गरी दस–दस तौल समूह र क्याडेट वर्गमा दस–दस तौल समूहमा खेलाइनेछ । सिनियर, जुनियर र क्याडेट पुम्सेमा व्यक्तिगत, जोडी र टिम गरी तीन इभेन्टमा प्रतिस्पर्धा हुनेछ । यसबाहेक बोर्ड ब्रेकिङ इभेन्ट पनि सामेल गरिएको छ । प्रतियोगितामा कुल ६५ स्वर्ण पदक, ६५ रजत पदक र १३० कांश्य पदकका लागि प्रतिस्पर्धा हुनेछ । यसबाहेक बोर्ड ब्रेकिङ इभेन्टमा पनि पदक दिइनेछ ।नेपालबाट ५ खेलाडी इन्टरनेसनल ओपन फ्रेन्डसिप तेक्वान्दो च्याम्पियनसिपमा सहभागी हुनेछन् । कात्तिक १ र २ गते चितवनको रत्ननगरमा भएको तेस्रो खुला मैत्री रत्ननगर तेक्वान्दो प्रतियोगितामार्फत ३ पुरुष र २ महिला खेलाडी छनोट भएका हुन् । सो प्रतियोगिताबाट सीतापाइला तेक्वान्दो डोजाङका शैलेशराज गिरी, कोटेश्वर तेक्वान्दो डोजाङका रञ्जित साउद, मैत्री तेक्वान्दो डोजाङका दिनेश सुनार, सीतापाइला तेक्वान्दो डोजाङकी आयशा तामाङ र कोटेश्वर तेक्वान्दो डोजाङकी सुस्मिता मोक्तान छनोट गरिएको थियो । आईओएफटीसी संस्थापक तथा निर्देशक ग्रान्डमास्टर दिवाकर महर्जनले नेपाली खेलाडीहरूलाई प्रतियोगितापूर्व एक महिना पोखरामा बन्द प्रशिक्षणमा राखिने जानकारी गराए । प्रतियोगिताका लागि १ करोड २० लाख रुपैयाँ खर्च लाग्ने अनुमान गरिएको छ ।